Document ID: 31996L0004

31996L0004
L 049/12
JURNALUL OFÍCIAL AL UNIUNII EUROPENE
DIRECTIVA 96/4/CE A COMISIEI
din 16 februarie 1996
de modificare a Directivei 91/321/CEE privind preparatele pentru sugari și preparatele de continuare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unei alimentații speciale (1), în special articolul 4,
întrucât, ținând seama de natura preparatelor în cauză, trebuie clarificate normele de etichetare nutrițională pentru a evita orice probleme care pot interveni în urma aplicării altor dispoziții comunitare aplicabile;
întrucât noile informații științifice justifică modificările compoziției esențiale obligatorii a preparatelor pentru sugari și a preparatelor de continuare prevăzute la anexele I și II la Directiva 91/321/CEE a Comisiei (2), astfel cum a fost modificată prin Actul de aderare a Austriei, a Finlandei și a Suediei;
întrucât nucleotidele, fiind constituenți naturali ai laptelui matern, sunt folosite de mulți ani pentru îmbogățirea preparatelor pentru sugari și a preparatelor de continuare atât în Comunitate, cât și în țări terțe, fără a avea vreun efect negativ; întrucât nu există deci nici o justificare pentru interzicerea utilizării lor în fabricarea acestor produse;
întrucât progresul tehnologic a determinat producerea preparatelor pentru sugari pe baza hidrolazelor parțiale ale proteinelor, care pot fi utile datorită nivelului lor scăzut de proteine imunoreactive; întrucât aceste proprietăți speciale ar trebui să poată fi revendicate; întrucât aceste produse sunt diferite de produsele dietetice semielementare cu concentrație mare de hidrolaze utilizate în tratarea dietetică a stărilor patologice diagnosticate, care nu sunt reglementate de prezenta directivă;
întrucât Directiva 91/321/CEE trebuie modificată corespunzător;
întrucât Comitetul științific pentru alimentație umană a fost consultat, în conformitate cu articolul 4 din Directiva 89/398/CEE, asupra dispozițiilor care ar putea afecta sănătatea publică;
întrucât măsurile prevăzute de prezenta directivă sunt în conformitate cu avizul Comitetului permanent pentru produse alimentare,
ADOPTĂ PREZENTA DIRECTIVĂ:
Articolul 1
Directiva 91/321/CEE se modifică după cum urmează:
1.
Articolul 6 se înlocuiește cu următoarele:
„Articolul 6
Preparatele pentru sugari și preparatele de continuare nu pot conține nici o substanță în cantități care ar putea pune în pericol sănătatea sugarilor și a copiilor de vârstă mică. Nivelurile maxime necesare se stabilesc fără întârziere.
Se vor stabili, de asemenea, și criteriile microbiologice în măsura în care este necesar.”
2.
Articolul 7 se modifică după cum urmează:
(a)
Literele (d) și (e) din alineatul (2) se înlocuiesc cu următoarele:
„(d)
în cazul preparatelor pentru sugari și al preparatelor de continuare, valoarea energetică disponibilă exprimată în Kj și Kcal și conținutul de proteine, hidrați de carbon și lipide exprimat sub formă numerică, per 100 ml de produs gata pentru utilizare;
(e)
în cazul preparatelor pentru sugari și al preparatelor de continuare, cantitatea medie a fiecărei substanțe minerale și a fiecărei vitamine menționate la anexa I și, respectiv, la anexa II și, dacă este cazul, a colinelor, a inozitelor (hexa-hidroxi-ciclo-hexan), a carnitinelor și a taurinelor, exprimate sub formă numerică, per 100 ml de produs gata pentru utilizare;”
(b)
Se inserează alineatul (2a) după cum urmează:
„(2a) Etichetele pot conține următoarele mențiuni:
(a)
cantitatea medie a substanțelor nutritive menționate la anexa III, când această mențiune nu este reglementată de dispozițiile din alineatul (2) litera (e) din prezentul articol, exprimată sub formă numerică, per 100 ml produs gata pentru utilizare;
(b)
în cazul preparatelor de continuare, în afară de informațiile numerice, informații despre vitaminele și mineralele incluse în anexa VIII, exprimate ca procent al valorilor de referință menționate, per 100 ml de produs gata pentru utilizare, în condițiile în care cantitățile prezente sunt cel puțin egale cu 15 % din valorile de referință;”.
3.
Anexele se modifică în conformitate cu anexa la prezenta directivă.
Articolul 2
Statele membre pun în aplicare actele cu putere de lege și actele administrative necesare pentru a se conforma prezentei directive până la 31 martie 1997. Statele membre informează de îndată Comisia cu privire la aceasta. Aceste acte cu putere de lege și acte administrative se aplică astfel încât:
-
să permită comerțul cu produse conforme cu prezenta directivă până la 1 aprilie 1997;
-
să interzică comerțul cu produse care nu sunt conforme cu prezenta directivă începând de la 31 martie 1999.
Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 16 februarie 1996.

Labels: 0
3
17